Danmarks Nationalbank
Store norske leksikon,Historie,Norsk og nordisk historie,Danmarks historie,Danmarks samtidshistorie
Danmarks Nationalbank er den danske sentralbanken. Banken ble i 1936 organisert som en selveiende institusjon ved omdannelse av den private A/S Nationalbanken, som i 1818 hadde avløst den statlige Rigsbanken (opprettet 1813). Danmarks Nationalbank har enerett på seddelutstedelse; administrerer fra 1975 også den selvstendige institusjonen Den Kongelige Mønt, som preger Danmarks mynter.
Bankens hovedbygg ved Holmens Kanal i København er tegnet av Danmarks internasjonalt kjente arkitekt Arne Jacobsen og oppført i årene 1965-78. Den erstattet en eldre bankbygning fra 1870 på samme sted, tegnet av Johan Daniel Herholdt. Bygningen har et stramt og lukket ytre, med fasader av mørktonet glass og svart fasadestein. Komplekset har en samlet grunnflate på 5200 m2 og er bl.a. forsynt med en takhage og en større og en mindre indre hage. Et av de få rom som er tilgjengelig for publikum er den enorme og nesten nakne forhallen over seks etasjer. Bygningen ble fredet i 2009. Les mer i Store norske leksikon Mynt, mål og vekt i Danmark Eksterne lenker Danmarks Nationalbanks nettsider